**Klaus Riskær Pedersen** (født 24. april 1955 i København) er en dansk politiker, forfatter, gründer og forretningsmann.

Biografi
--------

Som 16-åring fikk han utgitt boken «Unges kig ind i finansverdenen» på forlaget Gyldendal. I studietiden etablerte han i 1978 tidsskriftet «Børsinformation» og startet et verdipapirforetak.

### Politikken

I 1989 gikk han inn i politikken, og stilte som 5. kandidat til europaparlamentsvalget for partiet Venstre. Under slagordene «Bryd Janteloven!» og «Danmark kan, hvis du vil» ble han både populær og omstridt. Med 57 114 personlige stemmer ble han valgt som Venstres andre parlamentsmedlem. I 1993 ble han ekskludert fra partiet, og han satt ut perioden som uavhengig representant.

### Forretninger, fengsel, politisk endring

Hans karriere i næringslivet har vært preget av forretningseventyr med påfølgende konkurser og rettssaker som har resultert i flere dommer som har blitt vidt omtalt i danske medier. I 2007 ble han idømt syv års ubetinget fengsel for bedrageri, men slapp ut etter fem års fengsel. Han skylder fortsatt det offentlige over 30 millioner kroner.

I 2014 utgav Pederen boken «Socialkapitalisme» der han tok et oppgjør med sin tidligere politiske overbevisning. I boken argumenterer han for at virkningene av finanskrisen i 2008 hadde avdekket flere svakheter ved det frie markedet. Pedersen mener nå at sosiale hensyn og samfunnets bærekraft må være overordnet finansmarkedenes frihet. Utgivelsen av «Socialkapitalismen» kom til å markere Pedersens come back som politiker. I 2015 meldte Pedersen seg inn i partiet Alternativet for å kunne stille som folketingskanditat, men ble ekskludert etter bare en ukes medlemskap.

### Partiet «Klaus Riskær Pedersen»

I november 2018 registrerte Pedersen et nytt parti som bærer hans eget navn. Partiet ble offisielt godkjent den 27. februar 2019 etter en rekordhurtig innsamlingsaksjon for å hente inn de påkrevde 20 000 velgererklæringer som kreves for å kunne stille til valg ved Folketinget. Pedersen kaller sitt parti konservativt, men rødt og går til valg under mottoet *"Vi holder hovedet koldt og hjertet varmt"*. Partiet ønsker å gi vanlige dansker en skattelettelse på 80 milliarder kroner og sende regningen for dette til bankene og finanssektoren. Pedersen ønsker en storrengjøring i dansk politikk som han mener er befolket med visjonsløse karrierepolitikere.

Flere danske kommentatorer mener Pedersens fargerike bakgrunn vil sikre ham en plass i Folketinget.

Referanser
----------

1. ↑   www.dr.dk, besøkt 11. februar 2019[Hentet fra Wikidata]
2. ↑   www.fyens.dk, besøkt 2. mars 2019[Hentet fra Wikidata]
3. ↑  Mortensen, Hans (2008). *Tid til forvandling: Venstres vej til magten*. Gyldendal. ISBN 978-87-02-06383-7.
4. ↑  Oulie-Hauge, Petter (4. mars 2019). «Bedrageridømt finansmann vil erobre Danmark med enmannsparti». *NRK*. Besøkt 4. mars 2019.

Eksterne lenker
---------------

* Offisielt nettsted Rediger på Wikidata

* (en) Klaus Riskær Pedersen – kategori av bilder, video eller lyd på Commons Rediger på Wikidata
* (en) Klaus Riskær Pedersen på Internet Movie Database Rediger på Wikidata

* (da) Klaus Riskær Pedersen på danskefilm.dk Rediger på Wikidata
* (en) Klaus Riskær Pedersen hos Europaparlamentet Rediger på Wikidata

  


|  |  |
| --- | --- |
| Oppslagsverk/autoritetsdata | Store Danske Encyklopædi **·** VIAF **·** GND **·** LCCN
 |